влакна, с които се постига решителен напредък в промишлеността за производство на оптични влакна в провинция Shandong. [...] Навлизането на държавни фондове за дялово участие е дало възможност на дружествата да намалят разходите за финансиране, да подобрят степента на финансова стабилност и сигурност, ръководило е преобразуването на бизнес моделите и е осигурило подобрения“ (77). Друг източник потвърждава, че целта на проекта е да се прилагат всеобхватни държавни политики, като например изброените в съображения 106—108, които на свой ред разчитат на оптичните влакна: „Развитието на интернет е неделима част от инструментите за високоскоростно предаване, а те са изработени от качествени оптични влакна. Shandong Zhiguang Communication Technology Co., Ltd. е високотехнологично дружество, създадено за изпълнение на стратегическото действие „Произведено в Китай 2025“, националната стратегия за информационно базирано икономическо развитие, както и за удовлетворяване на нуждите на ключови национални проекти, като например „Големи информационни масиви“, „Интернет плюс“ и „Цифров Китай“. Оптичните влакна, които са материал, представляващ естественият „ген“ на науката и технологията, сега са утвърдени и процъфтяват в град Zaozhuang“ (78).
 (111)
 Комисията установи също така случай на създаване на общински фонд в град Suzhou на стойност до 1 млрд. CNY, който е бил предоставен, за да се облекчи финансовият натиск, произтичащ от търговските затруднения на един от производителите на КОВ — Tongding Interconnection Information. Предназначението на фонда е да се улесни и начинът на регистриране на дружествата на фондовата борса (79).
 (112)
 Освен това, както е посочено в съображение 98, Комисията установи, че измежду специалните зони за развитие на промишлеността, подкрепяни от ПК, тази в Ухан — зоната за развитие на промишлеността в областта на новите технологии „East Lake“ — служи като основна производствена база за КОВ. Като една от одобрените от Държавния съвет „Национални зони за развитие на високотехнологичната промишленост“ и „Национална демонстрационна зона за местни иновации“, тя се превърна в първата база на оптоелектронната промишленост в КНР (наричана още „Китайската долина на оптиката“ — вж. съображение 98). Производителите на КОВ, които осъществяват дейност в зоната, са ползвали различни форми на стимули и държавна подкрепа (80).
 (113)
 Освен това измежду инструментите, чрез които ПК насочва развитието на сектора на КОВ, са и преките държавни субсидии. В годишния доклад на производителя износител FTT за 2019 г. се потвърждава, че в края на същата година дружеството е притежавало 393,8 млн. CNY приходи за бъдещи периоди под формата на държавни субсидии и 45,8 млн. CNY правителствени субсидии като „друг приход“ (81). В годишния доклад на производителя износител ZTT за 2019 г. се потвърждава, че в края на същата година дружеството е притежавало 150,3 млн. CNY приходи за бъдещи периоди под формата на държавни субсидии и 361,1 млн. CNY държавни субсидии, свързани с ежедневните дейности на дружеството (82). Освен това в годишния доклад за 2019 г. на производителя на КОВ — групата Hengtong — се потвърждава, че през 2019 г. приходите за бъдещи периоди на дружеството, състоящи се от държавни субсидии, са възлизали на 81,8 млн. CNY, а субсидиите, посочени като свързани с ежедневните дейности на дружествата, са възлизали на 268,3 млн. CNY (83).
 (114)
